***Kraft Television Theatre*** er en amerikansk antologiserie som ble sendt på NBC fra 1947 til 1958. Serien består av timeslange episoder med drama, som både er basert på klassiske verk og manus skrevet spesielt til serien. *Kraft Television Theatre* ble produsert av reklamebyrået J. Walter Thompson frem til april 1958, da rettighetene ble solgt til David Susskinds Talent Associates. Tittelen ble endret til ***Kraft Mystery Theatre*** frem til serien ble avsluttet i september samme år. 

*Kraft Television Theatre* ble nominert til totalt ti Primetime Emmy-priser, hvorav den vant to, for beste originalmanus til et fjernsynsteater og beste kinematografi i et direktesendt program. Den vant også én Writers Guild of America Award for beste manus til et fjernsynsprogram.

Historie
--------

Serien består av timeslange direktesendte fjernsynsteater, med nye historier i hver episode. Manusene var både skrevet spesielt til serien og basert på klassiske verk som *En julefortelling* og *Alice i Eventyrland*. Ed Herlihy (1947–1955) og Charles Stark (1955) var hallomenn for serien.

Blant regissørene som bidro i serien er Sidney Lumet, George Roy Hill, Fielder Cook og John Boulting, mens blant andre Rod Serling og JP Miller skrev manus. Serling ble belønnet med en Primetime Emmy Award for manuset til episoden «Patterns» fra 1955. En filmatisering av dette dramaet ble utgitt året etter. Skuespillere som James Dean, Janet De Gore, Colleen Dewhurst, Anne Francis, Lee Grant, Helen Hayes, Jack Lemmon, Grace Kelly, Jack Klugman, Cloris Leachman, Patrick McVey, Michael Higgins, John Newland, Paul Newman, Leslie Nielsen, Anthony Perkins, Judson Pratt, Lee Remick, George C. Scott, Rod Steiger, Joan Tompkins og Joanne Woodward hadde roller i serien.

Fra oktober 1953 sendte ABC en serie som også hadde tittelen *Kraft Television Theatre*. Denne serien skulle promotere Cheez Whiz, et nytt produkt fra Kraft. Kraft kansellerte denne serien i januar 1955. Den fikk da ny sponsor, endret tittel til *Pond's Theater*, og ble sendt på ABC fra mars 1955. Den opprinnelige *Kraft Television Theatre* ble produsert av reklamebyrået J. Walter Thompson frem til april 1958, da Kraft solgte rettighetene til David Susskinds Talent Associates. Tittelen ble endret til *Kraft Mystery Theatre* frem til serien ble avsluttet i oktober samme år. En ny serie, med tittelen *Kraft Suspense Theatre*, ble sendt på NBC fra oktober 1963 til juli 1965.

Bevaring av episoder
--------------------

Klipp fra noen episoder er inkludert på en filmrull med klipp fra NBC fra 1947 og 1948, som bevares i Library of Congress. Flere hele episoder bevares også i Library of Congress, inkludert fem fra 1948. Manus for flere episoder fra 1947, 1948 og 1949 er blant Edmund C. Rices papirer i American Heritage Center. Manusene er skrevet av forskjellige personer, men redigert av Rice.

Priser og nominasjoner
----------------------

| År | Pristittel | Kategori | Episode | Nominert | Resultat |
| --- | --- | --- | --- | --- | --- |
| 1953 | Primetime Emmy Award | Beste dramaserie | — | — | Nominert |
| 1954 | Beste dramaserie | — | — | Nominert |
| 1956 | Beste originalmanus til et fjernsynsteater | «Patterns» | Rod Serling | Vant |
| Beste mannlige skuespiller i en enkeltstående rolle | «Patterns» | Everett Sloane | Nominert |
| Beste mannlige birolle | «Patterns» | Ed Begley | Nominert |
| 1957 | Beste kinematografi i et direktesendt program | «A Night to Remember» | Vince Di Pietro | Vant |
| Årets beste enkeltstående program | «A Night to Remember» | — | Nominert |
| Beste manus til et fjernsynsteater - Én time eller lenger | «A Night to Remember» | George Roy Hill og John Whedon | Nominert |
| Beste regi - Én time eller lenger | «A Night to Remember» | George Roy Hill | Nominert |
| Beste scenografi - Én time eller lenger | — | Duane McKinney | Nominert |
| 1960 | Writers Guild of America Award | Beste manus til et fjernsynsprogram, lengde over 30 og opp til 60 minutter | «The Sea Is Boiling Hot» | Shimon Wincelberg | Vant |

Referanser
----------

1. ↑  «Kraft Television Theatre» **(engelsk)**. TV.com.
2. ↑  «Early television excerpts and clips» **(engelsk)**. Library of Congress.
3. ↑  Kilder:

	* «Kraft Television Theatre: The Royal Family» **(engelsk)**. Library of Congress.
	* «Kraft Television Theatre: Captain Applejack» **(engelsk)**. Library of Congress.
	* «Kraft Television Theatre: No Way Out» **(engelsk)**. Library of Congress.
	* «Kraft Television Theatre: The Silver Cord» **(engelsk)**. Library of Congress.
	* «Kraft Television Theatre: She Stoops to Conquer» **(engelsk)**. Library of Congress.
4. ↑  Rice, Edmund C. «Edmund C. Rice "Kraft Television Theatre" scripts, 1947-1954» **(engelsk)**. University of Wyoming.

Eksterne lenker
---------------

* (en) *Kraft Television Theatre* på Internet Movie Database Rediger på Wikidata

* (en) *Kraft Television Theatre* på The Movie Database – TV Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica
 |